Diari Oficial de la Generalitat Valenciana


Sumari del DOGV 8226, del 02-02-2018 (2018/972)

RESOLUCIÓ de 29 de desembre de 2017, del director general del Servei Valencià d'Ocupació i Formació, per la qual es convoquen per a l'exercici 2018 subvencions destinades a fomentar la contractació de persones amb diversitat funcional o malaltia mental en l'àmbit territorial de la Comunitat Valenciana, regulades en l'Ordre 7/2016, de 29 de juny, de la Conselleria d'Economia Sostenible, Sectors Productius, Comerç i Treball.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8226

Data del DOGV
:   02-02-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/972


Data del document
:   29-12-2017

Organisme emissor
:   Servei Valencià d'Ocupació i Formació

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública

RESOLUCIÓ de 29 de desembre de 2017, del director general del Servei Valencià d'Ocupació i Formació, per la qual es convoquen per a l'exercici 2018 subvencions destinades a fomentar la contractació de persones amb diversitat funcional o malaltia mental en l'àmbit territorial de la Comunitat Valenciana, regulades en l'Ordre 7/2016, de 29 de juny, de la Conselleria d'Economia Sostenible, Sectors Productius, Comerç i Treball. [2018/972]  
  
  
En el Diari Oficial de la Generalitat Valenciana de 7 de juliol de 2016 es va publicar l'Ordre 7/2016, de 29 de juny, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores del programa de foment d'ocupació per a la contractació de col·lectius vulnerables.  
L'article 10.3 de l'Ordre 7/2016 estableix que cada convocatòria podrà comprendre algun o tots els programes de foment establits en aquesta i que així mateix determinarà els col·lectius de persones que resulten específicament destinatàries finals en cada cas.  
Entre els programes regulats en l'Ordre 7/2016 figuren el Programa de foment de la contractació indefinida inicial de col·lectius vulnerables (entre els quals l'article 3.1 inclou expressament les persones amb diversitat funcional i altres col·lectius de persones desocupades entre els quals per mitjà d'aquesta resolució han d'entendre's incloses les persones amb malaltia o trastorn mental) i el Programa de foment de la contractació de persones amb diversitat funcional severa, que comprén tant la contractació temporal com la conversió a indefinit de contractes temporals.  
En exercici de les facultats conferides per l'apartat 2 de la disposició final primera de l'Ordre 7/2016, es considera convenient elevar el percentatge del salari mínim interprofessional previst en l'article 4.2 de l'esmentada ordre per a la contractació d'un col·lectiu vulnerable com el de les persones amb malaltia o trastorn mental, a fi d'equiparar-lo amb l'establit per a la contractació de persones amb diversitat funcional.  
  
L'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que en la «tramitació anticipada d'atorgament de subvencions, de conformitat amb el que preveu l'article 41 de la present llei, podrà arribar-se al moment procedimental immediatament anterior al de la resolució de la concessió, i haurà de constar en tots els tràmits que aquest atorgament estarà condicionat a l'existència, en els pressupostos de l'exercici econòmic següent, de crèdit adequat i suficient per a això».  
  
En el projecte de pressupostos de la Generalitat per a l'exercici 2018 figura en el capítol IV del subprograma 322.51 «Foment d'ocupació» la línia de subvenció S7979 amb una dotació adequada i suficient per al finançament d'aquestes ajudes.  
En virtut del que s'ha exposat i d'acord amb el que preveu l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria 2018  
1. Convocar per a l'exercici 2018 les subvencions establides en el Programa de foment de la contractació indefinida inicial de persones amb diversitat funcional i de persones amb malaltia o trastorn mental i el Programa de foment de la contractació de persones amb diversitat funcional severa, regulats en l'Ordre 7/2016, de 29 de juny, de la Conselleria d'Economia Sostenible, Sectors Productius, Comerç i Treball, per la qual s'aproven les bases reguladores del programa de foment d'ocupació per a la concessió de subvencions per la contractació de col·lectius vulnerables (DOGV 07.07.2016).  
2. Aquestes subvencions es finançaran a càrrec del capítol 4, codi de línia S7979000, del subprograma 322.51 Foment d'ocupació, per un import global màxim estimat d'1.400.000 euros, fons propis de la Generalitat. En tot cas, la concessió d'aquestes subvencions queda condicionada a l'existència de crèdit adequat i suficient en el pressupost del SERVEF per a l'exercici 2018.  
3. D'acord amb l'article 10.4 de l'Ordre 7/2016 la dotació pressupostària de cada convocatòria serà objecte de territorialització provincial, de forma proporcional al nombre de persones desocupades registrades en el SERVEF. En la seua aplicació, s'efectua la següent distribució provincial de crèdits, que tenen caràcter estimatiu:  
Alacant: 573.289 euros  
Castelló: 144.650 euros.  
València: 682.061 euros.  
4. L'alteració de la distribució de la dotació estimativa no necessitarà nova convocatòria. No obstant això, l'alteració serà objecte de publicació en el Diari Oficial de la Generalitat Valenciana sense que aquesta publicitat implique l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Segon. Objecte i àmbit  
Aquesta convocatòria té per objecte la concessió de subvencions per a fomentar la contractació indefinida inicial de persones amb diversitat funcional o persones amb malaltia o trastorn mental, així com la contractació temporal i la conversió a indefinit de contractes temporals de persones amb diversitat funcional severa en l'àmbit territorial de la Comunitat Valenciana.  
  
Tercer. Persones o entitats beneficiàries  
1. Podrà ser beneficiària de les ajudes qualsevol entitat ocupadora de naturalesa jurídica privada, incloses les persones treballadores autònomes, amb àmbit d'actuació a la Comunitat Valenciana.  
2. No podran obtindre la condició de beneficiàries:  
a) Les persones o entitats en què concórrega alguna de les prohibicions establides en els apartats 2 i 3 de l'article 13 de la Llei 38/2003, de 17 de novembre, general de subvencions; a aquest efecte, s'haurà de presentar la corresponent declaració responsable.  
b) Les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d'unitat econòmica o patrimoni separat que, inclús no tenint personalitat jurídica, puguen realitzar les actuacions subvencionables.  
  
Quart. Persones destinatàries finals  
1. Les persones destinatàries finals del Programa de foment de la contractació indefinida inicial són les persones amb diversitat funcional, és a dir, les persones amb un grau de discapacitat reconegut igual o superior al 33 %, així com pensionistes de la Seguretat Social que tinguen reconeguda una pensió d'incapacitat permanent total, absoluta o gran invalidesa; i pensionistes de classes passives que tinguen reconeguda una pensió de jubilació o de retir per incapacitat permanent per al servei o inutilitat. Així mateix són destinatàries del Programa de foment de la contractació indefinida inicial les persones amb malaltia o trastorn mental diagnosticat per centres públics de salut mental.  
  
2. Les persones destinatàries finals del Programa de foment de la contractació de persones amb diversitat funcional severa són les persones amb un grau de discapacitat intel·lectual o malaltia mental reconegut igual o superior al 33 % o amb un grau de discapacitat física o sensorial reconegut igual o superior al 65 %. S'entendrà acreditada una discapacitat intel·lectual o malaltia mental igual o superior al 33 % en els casos d'incapacitat permanent total o absoluta en què concórrega una discapacitat de caràcter psíquic o malaltia mental i en els casos de pluridiscapacitat psíquica i física o sensorial igual o superior al 33 %.  
  
3. Excepte en el supòsit de conversió a indefinit de contractes temporals, les persones destinatàries finals hauran d'haver romàs desocupades i inscrites com a demandants d'ocupació en els centres SERVEF d'Ocupació fins a la seua contractació.  
  
Cinqué. Accions subvencionables i quantia de la subvenció  
1. El percentatge del salari mínim interprofessional establit en l'article 4.2 de l'Ordre 7/2016 s'eleva al 80 % específicament per al col·lectiu de persones amb malaltia o trastorn mental. Per tant, en el cas de contractació indefinida inicial a jornada completa de persones amb diversitat funcional o de persones amb malaltia o trastorn mental, l'import de la subvenció ascendirà a 8.242,08 euros. Si en la persona contractada concorre addicionalment la condició de víctima de la violència sobre la dona o la de persona amb diversitat funcional severa, l'import ascendirà a 10.302,6 euros.  
2. En el cas de contractació temporal a jornada completa de persones amb diversitat funcional severa per un període entre 3 i 9 mesos, l'import de la subvenció serà el resultat de multiplicar 858,55 euros pel nombre de mesos de manteniment del contracte.  
3. En el cas de conversió a indefinit a jornada completa de contractes temporals de persones amb diversitat funcional severa, l'import de la subvenció ascendirà a 10.302,6 euros.  
4. Els contractes a temps parcial de com a mínim 30 hores setmanals (15 hores setmanals en el cas de persones amb diversitat funcional severa) resultaran subvencionables amb reducció proporcional de la subvenció.  
5. L'import acumulat de les subvencions que es concedisquen a una persona o entitat ocupadora per una mateixa persona treballadora no podrà superar l'import de la subvenció que, en proporció a la jornada de treball, haja correspost per contractació indefinida inicial.  
  
Sisé. Condicions de les accions subvencionables  
1. La contractació o conversió a indefinit haurà d'efectuar-se en 2018, després de la publicació de la present convocatòria.  
2. La contractació, tant indefinida com temporal, haurà de representar un increment net de la plantilla de persones treballadores de l'entitat ocupadora en comparació amb la plantilla mitjana de les persones treballadores en situació d'alta en els trenta dies naturals anteriors a la subscripció del contracte, o el seu manteniment quan el lloc haja quedat vacant arran de la baixa voluntària, discapacitat sobrevinguda, mort, jubilació per motius d'edat o acomiadament disciplinari o per causes objectives no declarat improcedent de la persona treballadora.  
  
3. La conversió a indefinit de contractes temporals de persones amb diversitat funcional severa haurà de tindre lloc durant els 6 primers mesos de la relació laboral.  
  
Seté. Exclusions  
Queden exclosos els supòsits següents:  
a) Qualsevol modalitat contractual que no tinga caràcter indefinit (aquesta exclusió no s'aplicarà al Programa de foment de la contractació de persones amb diversitat funcional severa) o que tinga un període de prova igual o superior a 12 mesos; els contractes fixos discontinus i els contractes de servei de la llar familiar. Els contractes «de suport a emprenedors» seran subvencionables si no es pacta període de prova.  
b) Contractes a temps parcial de menys de 30 hores setmanals (15 hores en el cas de persones amb diversitat funcional severa), amb independència del percentatge que representen sobre la jornada habitual.  
c) Persones treballadores que hagen finalitzat la seua relació laboral per mutu acord amb l'entitat ocupadora en els tres mesos previs a la contractació.  
d) Contractes realitzats per empreses de treball temporal per a la posada a disposició de la persona treballadora en empreses usuàries en què prestaran els seus serveis.  
e) Contractes realitzats per empreses que hagen sigut excloses com a beneficiàries de programes d'ocupació.  
f) Contractes realitzats per empreses sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals.  
g) Relacions laborals de caràcter especial de l'article 2.1 de l'Estatut dels Treballadors.  
h) Contractes en què l'entitat ocupadora o el personal directiu o membres dels òrgans d'administració de les empreses que revisten la forma jurídica de societat o de les entitats privades sense ànim de lucre, mantinguen amb la persona treballadora contractada una relació de cònjuge, ascendent, descendent o altres parents, per consanguinitat o afinitat, fins al segon grau, i les seues anàlogues en el cas de les parelles de fet.  
  
Huité. Forma i termini de presentació de sol·licituds  
1. Les persones jurídiques i els seus representants hauran de presentar la seua sol·licitud (comprensiva així mateix de la documentació exigida en el punt nové de la part dispositiva de la resolució) de forma telemàtica a través de l'enllaç «Sol·licitud telemàtica» que hi ha associat a cada convocatòria en l'apartat de subvencions de la web del SERVEF, http://www.servef.gva.es/fomentoocupacion  
2. Les persones físiques presentaran la seua sol·licitud preferentment segons allò que s'ha indicat en l'apartat anterior, sense perjudici de poder presentar-la davant de la corresponent Direcció Territorial del SERVEF i la resta de llocs previstos en la normativa de procediment administratiu comú, utilitzant els impresos normalitzats localitzats en l'esmentada adreça d'internet.  
3. Per a la tramitació telemàtica s'haurà de disposar de firma electrònica avançada, bé amb el certificat reconegut d'entitat o certificat de representant d'entitat, o bé amb el certificat reconegut per a ciutadans (persona física), tots ells admesos per la seu electrònica de la Generalitat, https://sede.gva.es  
4. El termini per a la presentació de sol·licituds s'iniciarà l'endemà de la publicació de l'extracte d'aquesta resolució en el Diari Oficial de la Generalitat Valenciana i finalitzarà el 20 de setembre de 2018. Amb caràcter addicional a aquest termini general, les sol·licituds hauran de presentar-se en el termini de dos mesos des de la contractació objecte de la subvenció.  
  
Nové. Documentació que ha d'acompanyar a la sol·licitud  
1. Les sol·licituds hauran d'acompanyar-se de la documentació següent:  
a) Si la sol·licitud es presenta de forma no telemàtica per mitjà de representant, acreditació de la representació.  
b) Dades de domiciliació bancària. Si la sol·licitud es presenta de forma no telemàtica, s'hi acompanyaran dos exemplars.  
c) Declaració responsable que la contractació no incorre en causa d'exclusió.  
d) Declaració responsable del compliment de la normativa sobre integració laboral de persones amb discapacitat o, si és el cas, l'exempció a la dita obligació.  
e) Declaració responsable sobre altres ajudes rebudes per als mateixos costos subvencionals o el mateix fet subvencionable o de no haver-ne obtingut cap, a fi de comprovar que no se superen els límits de l'apartat 2 de l'article 5 del Reglament (UE) 1407/2013, de la Comissió.  
  
f) Declaració responsable de no estar incurs en les prohibicions per a obtindre la condició de beneficiària ni per a ser receptora del pagament a què fa referència els apartats 2 i 3 de l'article 13 i l'apartat 5 de l'article 34 de la Llei 38/2003.  
g) Declaració responsable de les ajudes de minimis concedides a la persona o entitat sol·licitant durant els dos exercicis fiscals anteriors i durant l'exercici fiscal en curs.  
h) Si és el cas, diagnòstic de malaltia o trastorn mental emés pel centre públic de salut mental; o certificat o resolució acreditativa de la diversitat funcional de la persona contractada, d'acord amb el que preveu la disposició addicional segona de l'Ordre 7/2016.  
i) Informe de la Tresoreria General de la Seguretat Social relatiu a la plantilla mitjana de les persones treballadores en situació d'alta en els trenta dies naturals anteriors a la subscripció del contracte.  
j) Informe de la Tresoreria General de la Seguretat Social relatiu a la plantilla de les persones treballadores en situació d'alta en la data de contractació.  
l) Acreditació, si és el cas, de la condició de dona víctima de violència sobre la dona, d'acord amb el que disposen els apartats 1 i 2 de l'article 9 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
  
2. Llevat que conste l'oposició expressa per l'entitat o persona sol·licitant (i en aquest cas haurà d'aportar la corresponent documentació acreditativa), el SERVEF demanarà a través de la Plataforma Autonòmica d'Intermediació (PAI) i altres sistemes habilitats a aquest efecte la informació relativa al següent:  
a) Identitat de la persona física sol·licitant i, si és el cas, del seu representant.  
b) Contracte de treball que dóna lloc a la subvenció i la seua comunicació al Servei d'Ocupació.  
c) Alta en la Seguretat Social de la persona contractada.  
d) Certificació positiva de l'Agència Estatal de l'Administració Tributària, de la conselleria competent en matèria d'hisenda i de la Tresoreria General de la Seguretat Social, de trobar-se al corrent en el compliment de les obligacions tributàries i amb la Seguretat Social  
e) Acreditació que la persona contractada va romandre desocupada i inscrita com a demandant d'ocupació en el SERVEF fins a la seua contractació.  
f) Alta en la Seguretat Social de la persona contractada.  
3. La sol·licitud i els formularis normalitzats per a la tramitació d'aquestes subvencions es troben disponibles en l'apartat de subvencions de la web del SERVEF (http://www.servef.gva.es/fomentoocupacion).  
  
Deu. Instrucció del procediment  
1. La instrucció correspondrà als serveis territorials del SERVEF competents en matèria d'ocupació.  
2. Examinades les sol·licituds, l'òrgan instructor emetrà un informe on farà constar que els beneficiaris compleixen tots els requisits necessaris per a la concessió de les ajudes.  
3. En cada Direcció Territorial del SERVEF es constituirà un òrgan col·legiat integrat per la persona titular del servei territorial competent en matèria d'ocupació o persona que designe per a la seua substitució, que el presidirà; dos vocals; i un secretari, amb veu però sense vot. La designació de les persones que ocupen les vocalies i la secretaria l'efectuarà la persona titular de la Direcció Territorial del SERVEF entre funcionaris adscrits al servei territorial competent en matèria d'ocupació.  
  
4. L'òrgan col·legiat emetrà periòdicament informes on es concrete el resultat de les avaluacions efectuades en relació amb els períodes de temps que considere.  
5. Les propostes de concessió es formularan a l'òrgan concedent per l'òrgan col·legiat a través de l'òrgan instructor.  
  
Onze. Criteris de valoració de les sol·licituds  
1. La concessió d'aquestes subvencions es tramitarà en règim de concurrència competitiva, per a això es tindrà en compte com a únic criteri el moment en què s'haja presentat en qualsevol dels registres previstos en la normativa de procediment administratiu comú la sol·licitud i restant documentació exigida per la convocatòria.  
2. En el cas que distints expedients tinguen la mateixa data de criteri i no resulte possible prioritzar-los per hora de presentació, es prioritzaran els contractes de persones amb diversitat funcional i, a falta d'això, de dones; si l'empat persisteix, es prioritzarà en funció de la data de sol·licitud més antiga i, si d'aquesta manera tampoc es resol l'empat, en funció del número d'expedient més baix.  
  
Dotze. Resolució i recursos  
1. La competència per a resoldre sobre les sol·licituds presentades correspon per delegació a la persona titular de la Direcció Territorial del SERVEF corresponent.  
2. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, fent referència expressa al títol i a la publicació del Reglament en el DOUE.  
3. El procediment podrà resoldre's de forma parcial, a mesura que els sol·licitants presenten la totalitat de la documentació establida en la convocatòria.  
4. Contra la resolució, que posarà fi a la via administrativa, podrà interposar-se un recurs potestatiu de reposició davant de la Direcció General del SERVEF en el termini d'un mes, comptat des de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o recurs contenciós administratiu en el termini de dos mesos, computat en els termes ja mencionats, davant del jutjat contenciós administratiu de la corresponent província, de conformitat amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Tretze. Termini de resolució i mitjà de notificació  
1. El termini per a resoldre i notificar la resolució de concessió serà de sis mesos comptats a partir de l'endemà de l'entrada de la sol·licitud en qualsevol dels registres del SERVEF. Transcorregut el dit termini sense que s'haja dictat una resolució expressa, la sol·licitud podrà entendre's desestimada per silenci administratiu.  
2. La notificació de les resolucions i actes de tràmit es practicarà a través de la seu electrònica de la Generalitat (https://sede.gva.es), per a això el sol·licitant haurà de disposar de firma electrònica avançada, bé amb el certificat reconegut d'entitat o certificat de representant d'entitat o bé amb el certificat reconegut per a ciutadans (persona física). Amb aquest fi es remetrà un avís a l'adreça de correu electrònic que figure en l'expedient, on s'informarà de la posada a disposició d'una notificació en l'esmentada seu electrònica. La falta de pràctica de l'avís no impedirà que la notificació siga considerada plenament vàlida.  
  
3. Si per raons tècniques o de qualsevol altra índole la notificació electrònica no és possible, es practicarà per qualsevol altre mitjà que permeta acreditar la constància de la seua recepció.  
  
Catorze. Liquidació i pagament  
La liquidació de les ajudes s'efectuarà una vegada justificades amb la documentació presentada junt amb la sol·licitud les condicions establides; l'import de l'ajuda es lliurarà una sola vegada després que es dicte la resolució de concessió.  
  
Quinze. Obligacions de la persona o entitat beneficiària  
A més del que disposa l'article 14 de la Llei 38/2003, de 17 de novembre, general de subvencions, són obligacions de la persona o entitat beneficiària:  
a) Formalitzar els contractes de treball per escrit.  
b) Els contractes a jornada parcial hauran d'arreplegar expressament en les seues clàusules el nombre d'hores setmanals de treball; els contractes per obra o servei, la seua duració estimada expressada en mesos complets.  
c) En els supòsits de contractació indefinida inicial i conversió a indefinit mantindre l'ocupació creada durant almenys dotze mesos.  
d) En el supòsit de contractació temporal, mantindre l'ocupació creada durant almenys el període de temps establit en el contracte objecte de subvenció.  
e) Durant el període de manteniment del contracte subvencionat, no podrà disminuir la plantilla mitjana de les persones treballadores en situació d'alta en l'entitat beneficiària, llevat que aquesta situació responga a vacants originades per la baixa voluntària, mort, discapacitat sobrevinguda, jubilació per motius d'edat o acomiadament disciplinari o per causes objectives no declarat improcedent de la persona treballadora.  
  
f) Aportar en el termini d'un mes després de la finalització del període de manteniment del contracte, l'informe de la Tresoreria General de la Seguretat Social relatiu a la plantilla mitjana de les persones treballadores en situació d'alta durant el dit període de manteniment.  
g) Facilitar aquelles dades i informació, en qüestions relacionades amb les subvencions concedides, que li siguen requerides pel SERVEF.  
h) Comunicar al SERVEF la sol·licitud o obtenció d'altres subvencions o ajudes per a la mateixa finalitat; així com qualsevol incidència o variació que es produïsca en relació amb la subvenció concedida.  
i) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial corresponent; així com conservar els documents (inclosos els electrònics) que justifiquen l'aplicació dels fons rebuts, mentre puguen ser objecte de control, aquests originals o còpies certificades seran conformes amb aquests.  
j) Les persones jurídiques hauran de comptabilitzar el cobrament de la subvenció a través d'un codi comptable específic, l'extracte comptable del qual haurà d'aportar-se al SERVEF en el termini indicat en la lletra f) d'aquesta part dispositiva de la resolució.  
k) Complir les obligacions de transparència establides en la legislació bàsica, de conformitat amb allò que disposa l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, en el cas que l'entitat perceba durant el període d'un any ajudes o subvencions públiques en una quantia superior a 100.000 euros o quan, almenys, el 40 % del total dels seus ingressos anuals tinguen caràcter d'ajuda o subvenció pública, sempre que arriben com a mínim a la quantitat de 5.000 euros. Sense perjudici de l'anterior, qualsevol beneficiari que perceba, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de la Llei 2/2015, per import superior a 10.000 euros, haurà de donar-li l'adequada publicitat, indicant almenys l'entitat pública concedent, l'import rebut i el programa, activitat, inversió o actuació subvencionada. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar la dita publicitat, podran complir aquesta obligació a través del portal que pose a la seua disposició la Generalitat.  
  
l) Aportar en el termini indicat en la lletra f) d'aquesta part dispositiva de la resolució, una declaració en model normalitzat sobre el compliment de les obligacions de transparència a què fa referència la lletra anterior.  
m) Facilitar al SERVEF les mesures d'acompanyament que propicien l'adequació de la inserció arreplegades en la disposició addicional tercera de l'Ordre 7/2016. En aquest sentit la persona o entitat beneficiària haurà de concedir a la persona treballadora el permís necessari en horari laboral perquè acudisca al Centre SERVEF, a fi que es realitzen les labors d'acompanyament i orientació durant el període de manteniment del contracte.  
  
Setze. Dret de la competència  
1. Aquestes ajudes se sotmeten al règim de minimis, establit en el Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L352 de 24 de desembre de 2013. Per aquest motiu, no podran concedir-se a empreses dels sectors següents:  
a) Pesca i aqüicultura, regulats pel Reglament (CE) número 104/2000 del Consell.  
b) Producció primària dels productes agrícoles (que figuren en la llista de l'annex I del Tractat).  
c) Les ajudes concedides a les empreses que operen en el sector de la transformació i comercialització de productes agrícoles, en els casos següents:  
c.1) Quan l'import de l'ajuda es determine en funció del preu o de la quantitat de productes d'aquest tipus adquirits a productors primaris o comercialitzats per les empreses interessades.  
c.2) Quan l'ajuda estiga supeditada que una part o la totalitat d'aquesta es repercutisca als productors primaris.  
d) Activitats relacionades amb l'exportació a tercers països o estats membres, és a dir, les ajudes directament vinculades a les quantitats exportades, a l'establiment i l'explotació d'una xarxa de distribució o a altres despeses corrents vinculades a l'activitat exportadora.  
  
e) Ajudes condicionades a la utilització de productes nacionals en compte d'importats.  
2. L'aplicació d'aquest règim suposa que l'import total de les ajudes de minimis concedides a una única empresa (s'entendrà per única empresa la definició establida en l'apartat 2 de l'article 2 del Reglament (UE) número 1407/2013, de la Comissió) no excedirà de 200.000 euros durant qualsevol període de tres exercicis fiscals. Quan una única empresa realitze per compte d'altri operacions de transport de mercaderies per carretera l'import total de les ajudes de minimis concedides no excedirà de 100.000 euros durant qualsevol període de tres exercicis fiscals.  
3. Les ajudes de minimis concedides d'acord amb el Reglament (UE) número 1407/2013 de la Comissió podran acumular-se amb les ajudes de minimis concedides d'acord amb el Reglament (UE) número 360/2012 de la Comissió fins al límit màxim establit en aquest últim Reglament. Podran acumular-se amb ajudes de minimis concedides d'acord amb altres reglaments de minimis fins al límit màxim pertinent que s'estableix en l'apartat 2 de l'article 3 del Reglament (UE) número 1407/2013 de la Comissió.  
4. Les ajudes de minimis no s'acumularan amb cap ajuda estatal en relació amb les mateixes despeses subvencionables o amb ajuda estatal per a la mateixa mesura de finançament de risc, si la dita acumulació excedeix de la intensitat d'ajuda o de l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni puguen atribuir-se a costos subvencionables específics podran acumular-se amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
  
Contra aquesta resolució, que posa fi a la via administrativa, podrà interposar-se un recurs contenciós administratiu en el termini de dos mesos, comptador des de l'endemà de la publicació, davant del corresponent jutjat contenciós administratiu competent, d'acord amb el que estableixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament recurs de reposició davant d'aquest mateix òrgan en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 29 de desembre de 2017.- El director general del SERVEF: Enric Nomdedéu i Biosca.